b'\n_START_ARTICLE_\nU-234\n_START_SECTION_\nZgodovina\n_START_PARAGRAPH_\n1. oktobra 1941 se je za\xc4\x8dela gradnja. Naslednje leto je bila \xc5\xa1e nedokon\xc4\x8dana podmornica zadeta med letalskim napadom. Po izgubi sestrske ladje, U-233, v juliju 1944 so odlo\xc4\x8dili, da bodo U-234 uporabili kot transportno podmornico med Nem\xc4\x8dijo in Japonsko._NEWLINE_U-234 je bila med 2. marcem 1944 in 28. februarjem 1945 \xc5\xa1olsko plovilo 5. podmorni\xc5\xa1ke flotilje. 1. marca 1945 je bila dodeljana 33. podmorni\xc5\xa1ki flotilji kot bojno plovilo. \xc5\xbde 25. istega meseca je odplula iz Kiela proti Kristiansandu na Norve\xc5\xa1kem._NEWLINE_Od tam je 16. aprila 1945 odplula proti Japonski. Njen tovor je obsegal na\xc4\x8drte za ve\xc4\x8d voja\xc5\xa1kih strojev, razstavljeno reaktivno lovsko letalo Messerschmitt Me 262 in 500 kg uranovega oksida. Poleg tega so bili na krovu tudi nekateri visoki in\xc5\xbeenirji in dva japonska \xc4\x8dastnika. Ko je posadka 4. maja 1945 izvedela za prekinitev sovra\xc5\xbenosti, se je odlo\xc4\x8dila za predajo in tako zaplula proti ZDA. Japonca sta se namesto za predajo odlo\xc4\x8dila za samomor._NEWLINE_Podmornica je 16. maja 1945 priplula v Portsmouth (New Hampshire), kjer se je predala. Nato je bila sprejeta v Vojno mornarico ZDA, kjer so jo uporabljali kot testno/raziskovalno plovilo._NEWLINE_Zadnji test je opravila 20. novembra 1947, ko jo je s torpedom potopila ameri\xc5\xa1ka podmornica USS Greenfish (SS-351).'